### NN 102/2018 (21.11.2018.), Odluka o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa

HRVATSKA NARODNA BANKA

2006

Na temelju članka 155. stavka 1. Zakona o platnom prometu (»Narodne novine«, br. 66/2018.) i članka 42. stavka 3. točke 13. Zakona o Hrvatskoj narodnoj banci (»Narodne novine«, br. 75/2008. i 54/2013.) Savjet Hrvatske narodne banke donosi

ODLUKU

O DODATNIM I IZMIJENJENIM UVJETIMA ZA OTVARANJE I FUNKCIONIRANJE PM RAČUNA U SUSTAVU TARGET2-HR UPOTREBOM INTERNETSKOG PRISTUPA

Članak 1.

Predmet

1. Hrvatska narodna banka ugovorna je strana u Sporazumu o Transeuropskom automatiziranom sustavu ekspresnih novčanih transakcija u realnom vremenu na bruto načelu (sustav TARGET2) te je prema tom sporazumu prihvatila Smjernicu Europske središnje banke ESB/2012/27 od 5. prosinca 2012. o Transeuropskom automatiziranom sustavu ekspresnih novčanih transakcija u realnom vremenu na bruto načelu (sustav TARGET2) kako je posljednji put mijenjana Smjernicom Europske središnje banke ESB/2018/20 od 3. kolovoza 2018. (Smjernica ESB-a za sustav TARGET2).

2. U skladu sa Smjernicom iz stavka 1. ovog članka ovom se Odlukom uređuju dodatni uvjeti za otvaranje i funkcioniranje PM računa u sustavu TARGET2-HR upotrebom internetskog pristupa kao i iznimke od primjene Odluke o uvjetima za otvaranje i funkcioniranje PM računa u sustavu TARGET2-HR.

Članak 2.

Dodaci

1. Sastavni dio ove Odluke čine:

Dodatak I.A.: Tehničke specifikacije za obradu naloga za plaćanje za internetski pristup i

Dodatak II.A.: Popis naknada i izdavanje računa za internetski pristup.

2. Ovlašćuje se guverner Hrvatske narodne banke za donošenje dodataka iz stavka 1. ovog članka.

3. Dodaci iz stavka 1. ovog članka objavljuju se na mrežnim stranicama Hrvatske narodne banke.

Članak 3.

Primjena

Na sudionike koji se koriste internetskim pristupom za pristup jednom ili više PM računa primjenjuje se Odluka o uvjetima za otvaranje i funkcioniranje PM računa u sustavu TARGET2-HR na način predviđen ovom Odlukom.

Članak 4.

Definicije

1. Za potrebe ove Odluke primjenjuju se sljedeće definicije:

(1) »elektronički certifikati« ili »certifikati« znači elektronička datoteka koju je izdalo tijelo za certificiranje, koja povezuje javni ključ s identitetom i koja se upotrebljava za sljedeće svrhe: provjeru pripada li javni ključ pojedincu, provjeru imatelja, provjeru potpisa tog pojedinca ili enkripciju poruke naslovljene na tog pojedinca. Certifikati se drže na fizičkom uređaju kao što je pametna kartica ili USB ključ te upućivanja na certifikate uključuju te fizičke uređaje. Certifikati su bitni za postupak provjere autentičnosti sudionika koji pristupaju sustavu TARGET2 preko interneta i dostavljaju platne poruke ili kontrolne poruke;

(2) »imatelj certifikata« znači imenovana, pojedinačna osoba koju je sudionik u sustavu TARGET2 identificirao i odredio kao ovlaštenu za internetski pristup računu sudionika u sustav TARGET2. Zahtjev za certifikate provjerit će matični NSB sudionika i proslijediti tijelu za certificiranje, koje će potom dostaviti certifikate koji povezuju javni ključ s podacima za provjeru koji identificiraju sudionika;

(3) »internetski pristup« znači da se sudionik odlučio za PM račun kojemu se može pristupiti samo preko interneta i da sudionik dostavlja platne poruke ili kontrolne poruke sustavu TARGET2 preko interneta;

(4) »pružatelj internetskih usluga« znači društvo ili organizacija, tj. ulaz koji sudionik sustava TARGET2 upotrebljava da bi koristeći se internetskim pristupom pristupio svojem računu u sustavu TARGET2;

(5) »tijelo za certificiranje« znači jedna ili više nacionalnih središnjih banaka koje je odredilo Upravno vijeće da kao takve u ime Eurosustava izdaju, upravljaju, opozivaju i obnavljaju elektroničke certifikate.

2. Za potrebe ove Odluke definicija iz članka 3. točke 26. Odluke o uvjetima za otvaranje i funkcioniranje PM računa u sustavu TARGET2-HR mijenja se i glasi:

»26) »nalog za plaćanje« znači nalog za kreditni transfer, nalog za prijenos likvidnosti ili instrukcija za izravno terećenje.«

Članak 5.

Odredbe koje se ne primjenjuju

Sljedeće odredbe Odluke o uvjetima za otvaranje i funkcioniranje PM računa u sustavu TARGET2-HR ne primjenjuju se kod upotrebe internetskog pristupa:

Članak 5. stavak 1. točka (c) i stavak 2. točka (d), članak 6. stavci od 2. do 4., članci 7. i 8, članak 12. stavak 9., članak 15. stavak 1. točka (a), članci 25., 26. i 41. i dodaci I. (Tehničke specifikacije za obradu naloga za plaćanje) i VI. (Popis naknada i izdavanje računa).

Članak 6.

Dodatne i izmijenjene odredbe

Odredbe Odluke o uvjetima za otvaranje i funkcioniranje PM računa u sustavu TARGET2-HR primjenjuju se kod upotrebe internetskog pristupa uz sljedeće izmjene i dopune:

1. Članak 2. zamjenjuje se sljedećim:

»Članak 2.

Dodaci

1. Sastavni dio ove Odluke čine:

Dodatak I.A. Odluci o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa: Tehničke specifikacije za obradu naloga za plaćanje za internetski pristup

Dodatak II.A. Odluci o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa: Popis naknada i izdavanje računa za internetski pristup

Dodatak II. ovoj Odluci: Program za naknadu štete u sustavu TARGET2

Dodatak III. ovoj Odluci: Referentni okvir za mišljenja o sposobnosti i o državi

Dodatak IV. ovoj Odluci (osim točke 7. pod (b)): Postupak neprekinutog poslovanja i postupak pri nepredvidivim događajima

Dodatak V. ovoj Odluci: Raspored rada i

Dodatak VII. ovoj Odluci: Mjerila za pristup.

2. U slučaju bilo koje proturječnosti ili nedosljednosti između sadržaja bilo kojeg Dodatka iz stavka 1. ovog članka i sadržaja bilo koje odredbe ove Odluke ili Odluke o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa te odluke imaju prednost.

3. Ova Odluka zajedno s Odlukom o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa i dodacima iz stavka 1. ovog članka određuje opće uvjete za otvaranje i funkcioniranje PM računa u sustavu TARGET2-HR upotrebom internetskog pristupa.

4. Ova Odluka i njezini dodaci zajedno s Odlukom o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa i njezinim dodacima, Odlukom o uvjetima za otvaranje i funkcioniranje T2S namjenskoga gotovinskog računa (T2S DCA) u sustavu TARGET2-HR i njezinim dodacima, Odlukom o uvjetima za otvaranje i funkcioniranje TIPS namjenskoga novčanog računa (TIPS DCA) u sustavu TARGET2 i njezinim dodacima i Odlukom o postupcima namire za sporedne sustave čine Pravila rada sustava TARGET2-HR.«

2. Članak 4. mijenja se kako slijedi:

(a) Stavak 1. zamjenjuje se sljedećim:

»1. Sustav TARGET2 omogućava namiru plaćanja u eurima u realnom vremenu na bruto načelu, s namirom u novcu središnje banke preko PM računa.«

(b) Stavak 2. zamjenjuje se sljedećim:

»2. Sljedeći nalozi za plaćanje obrađuju se u sustavu TARGET2-HR:

(a) namira prijenosa u eurima koji proizlaze iz transakcija u prekograničnim sustavima

netiranja za plaćanja velikih vrijednosti,

(b) namira prijenosa u eurima koji proizlaze iz transakcija u sistemski važnim sustavima plaćanja malih vrijednosti u eurima i

(c) sve druge transakcije u eurima naslovljene na sudionike sustava TARGET2.«

(c) Iza stavka 2. dodaje se sljedeći stavak 2.a:

»2.a Radi jasnoće, iz tehničkih razloga, sudionici koji se koriste internetskim pristupom ne mogu davati naloge za prijenos likvidnosti s PM-a na T2S DCA ni naloge za prijenos likvidnosti s PM-a na TIPS DCA.«

(d) Stavak 4. zamjenjuje se sljedećim:

»4. Hrvatska narodna banka pružatelj je usluga prema ovoj Odluci. Radnje i propusti nacionalnih središnjih banaka pružatelja SSP-a i/ili tijela za certificiranje uzimaju se radnjama i propustima Hrvatske narodne banke za koje ona preuzima odgovornost u skladu s člankom 31. ove Odluke. Sudjelovanje u skladu s ovom Odlukom ne stvara ugovorni odnos između sudionika i nacionalnih središnjih banaka pružatelja SSP-a kada one djeluju u tom svojstvu. Upute, poruke ili informacije koje sudionik primi od SSP-a ili ih pošalje SSP-u u vezi s uslugama pruženima na temelju ove Odluke smatraju se poslanima od Hrvatske narodne banke ili poslanima Hrvatskoj narodnoj banci.«

(e) Stavak 6. zamjenjuje se sljedećim:

»6. Sudjelovanje u sustavu TARGET2 odvija se na temelju sudjelovanja u komponenti sustava TARGET2. Ovom Odlukom uređuju se međusobna prava i obveze imatelja PM računa u sustavu TARGET2-HR i Hrvatske narodne banke. Pravila o obradi naloga za plaćanje (glava IV. ove Odluke) odnose se na sve naloge za plaćanje koje podnese i na sva plaćanja koja primi bilo koji imatelj PM računa pod uvjetima iz Odluke o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa.«

3. U članku 5. stavku 2. točka (e) zamjenjuje se sljedećom:

»(e) kreditne institucije ili bilo koju vrstu subjekata navedenih u točkama od (a) do (c) ovog stavka, u oba slučaja kad su osnovani u zemlji s kojom je Europska unija sklopila monetarni sporazum kojim se odobrava pristup bilo kojem od tih subjekata platnim sustavima Europske unije, pridržavajući se uvjeta iz monetarnog sporazuma i pod uvjetom da je relevantni pravni režim na snazi u toj zemlji jednakovrijedan relevantnom zakonodavstvu Europske unije.«

4. Članak 9. mijenja se kako slijedi:

(a) U stavku 1. uvodna rečenica i točka (a) zamjenjuju se sljedećim:

»1. Radi otvaranja PM računa dostupnog preko interneta u sustavu TARGET2-HR sudionici podnositelji prijave moraju:

(a) ispuniti sljedeće tehničke zahtjeve:

i. postaviti, voditi, upravljati i pratiti te osigurati sigurnost potrebne informatičke infrastrukture radi povezivanja sa sustavom TARGET2-HR i podnošenja naloga za plaćanje tom sustavu, u skladu s tehničkim specifikacijama iz Dodatka I.A. Odluci o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa. Pritom sudionici podnositelji prijave mogu uključiti treće strane, ali ostaju isključivo odgovorni, i

ii. proći test koji zahtijeva Hrvatska narodna banka i«.

(b) U stavku 1. na kraju točke (b) točka se zamjenjuje zarezom te se iza točke (b) dodaje sljedeća točka (c):

»(c) navesti da žele pristupati svojem PM računu preko interneta, i podnijeti zahtjev za poseban PM račun u sustavu TARGET2-HR ako žele dodatnu mogućnost pristupa sustavu TARGET2-HR preko TARGET2 pružatelja mrežnih usluga. Podnositelji prijave dužni su podnijeti propisno ispunjen obrazac za prijavu za izdavanje elektroničkih certifikata potrebnih za pristup sustavu TARGET2-HR upotrebom internetskog pristupa.«

5. Članak 10. mijenja se kako slijedi:

(a) Stavak 3. zamjenjuje se sljedećim:

»3. Sudionici koji se koriste internetskim pristupom mogu samo online pregledavati imenik sustava TARGET2 i ne smiju ga dijeliti ni interno ni prema van.«

(b) Stavak 5. zamjenjuje se sljedećim:

»5. Sudionici potvrđuju da Hrvatska narodna banka i druge središnje banke mogu objaviti njihova imena i BIC-eve.«

6. Članak 11. mijenja se kako slijedi:

(a) Stavci 1. i 2. zamjenjuju se sljedećima:

»1. Hrvatska narodna banka nudi internetski pristup opisan u Odluci o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa. Osim kad je drukčije propisano ovom Odlukom ili zakonom, Hrvatska narodna banka poduzima sve razumne mjere u okviru svojih ovlasti kako bi ispunila svoje obveze prema ovoj Odluci, bez jamčenja ishoda.

2. Sudionici koji se koriste internetskim pristupom za pristup sustavu TARGET2-HR plaćaju Hrvatskoj narodnoj banci naknade utvrđene u Dodatku II.A. Odluci o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa u valuti navedenoj u tom Dodatku (tj. valuti u kojoj posluje sustav TARGET2).«

(b) Iza stavka 4. dodaje se sljedeći stavak 5.:

»5. Sudionici su dužni:

(a) svakoga radnog dana aktivno i u pravilnim razmacima provjeravati sve informacije koje su im dostupne na ICM-u, posebno informacije koje se odnose na važne sistemske događaje (kao što su poruke u vezi s namirom sporednog sustava) i događaje trajnoga ili privremenog isključenja sudionika. Hrvatska narodna banka nije odgovorna za bilo koju izravnu ili neizravnu štetu, koja potječe iz sudionikova propusta da provodi ove provjere i

(b) u svakom trenutku osigurati usklađenost sa sigurnosnim zahtjevima navedenima u Dodatku I.A. Odlu o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa, posebno u vezi s čuvanjem certifikata, te održavati pravila i postupke koji će osigurati da imatelji certifikata budu upoznati sa svojom odgovornošću u vezi s čuvanjem certifikata.«

7. Članak 12. mijenja se kako slijedi:

(a) Iza stavka 5. dodaje se sljedeći stavak 5.a:

»5.a Sudionici su odgovorni za pravodobno ažuriranje obrazaca za izdavanje elektroničkih certifikata potrebnih za pristup sustavu TARGET2-HR upotrebom internetskog pristupa i za podnošenje Hrvatskoj narodnoj banci novih obrazaca za izdavanje tih elektroničkih certifikata. Sudionici su odgovorni za provjeru točnosti informacija povezanih s njima koje je Hrvatska narodna banka unijela u sustav TARGET2-HR.«

(b) Stavak 6. zamjenjuje se sljedećim:

»6. Hrvatska narodna banka ovlaštena je dostaviti tijelima za certificiranje sve informacije u vezi sa sudionicima koje tijela za certificiranje mogu zatražiti.«

8. U članku 13. stavak 4. zamjenjuje se sljedećim:

»7. Hrvatska narodna banka daje dnevni izvadak iz računa svim sudionicima koji su se odlučili za tu uslugu.«

9. Članak 14. zamjenjuje se sljedećim:

»Članak 14.

Vrste naloga za plaćanje

Za potrebe sustava TARGET2 kao nalozi za plaćanje utvrđuju se:

(a) nalozi za kreditni transfer,

(b) instrukcije za izravno terećenje primljene na temelju odobrenja za izravno terećenje; sudionici koji se koriste internetskim pristupom ne mogu poslati instrukcije za izravno terećenje sa svog PM računa i

(c) nalozi za prijenos likvidnosti.«

10. U članku 15. stavku 1. točka (b) zamjenjuje se sljedećom:

»(b) platna poruka u skladu s pravilima i uvjetima formatiranja sustava TARGET2-HR i ako je prošla provjeru dvostrukog unosa kako je opisano u Dodatku I.A. Odluci o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa i«.

11. U članku 20. stavak 3. zamjenjuje se sljedećim:

»3. Pri upotrebi indikatora najkasnijeg vremena terećenja primljeni nalog za plaćanje vraća se kao nenamiren ako ne može biti namiren do naznačenog vremena terećenja. Petnaest (15) minuta prije određenog vremena terećenja sudionik nalogodavac bit će obaviješten preko ICM-a umjesto da mu se šalje automatska obavijest preko ICM-a. Sudionik nalogodavac također se može koristiti indikatorom najkasnijeg vremena terećenja samo kao indikatorom upozorenja. U tim se slučajevima nalog za plaćanje ne vraća.«

12. Članak 28. mijenja se kako slijedi:

(a) Stavak 1. zamjenjuje se sljedećim:

»1. Sudionici koji se koriste internetskim pristupom dužni su provoditi odgovarajuće sigurnosne kontrole, posebno one utvrđene u Dodatku I.A. Odluci o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa, radi zaštite svojih sustava od neovlaštenog pristupa i upotrebe. Sudionici su isključivo odgovorni za primjerenu zaštitu povjerljivosti, cjelovitosti i dostupnosti svojih sustava.«

(b) Iza stavka 3. dodaje se sljedeći stavak 4.:

»4. Sudionici koji se koriste internetskim pristupom dužni su odmah obavijestiti Hrvatsku narodnu banku o svim događajima koji mogu utjecati na valjanost certifikata, posebno o onima navedenima u Dodatku I.A. Odlu o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa uključujući, bez ograničenja, svaki gubitak ili nepravilnu upotrebu certifikata.«

13. Članak 29. zamjenjuje se sljedećim:

»Članak 29.

Upotreba ICM-a

1. ICM:

(a) omogućuje sudionicima unos plaćanja,

(b) omogućuje sudionicima pristup informacijama koje se odnose na njihove račune i na upravljanje likvidnošću,

(c) može se upotrijebiti za iniciranje naloga za prijenos likvidnosti i

(d) omogućuje sudionicima pristup porukama sustava.

2. Dodatni tehnički detalji u odnosu na korištenje ICM-a u vezi s internetskim pristupom sadržani su u Dodatku I.A Odluci o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa.«

14. Članak 32. mijenja se kako slijedi:

(a) Stavak 1. zamjenjuje se sljedećim:

»1. Ako nije drukčije uređeno ovom Odlukom, sve platne poruke i poruke koje se odnose na obradu plaćanja u sustavu TARGET2-HR između Hrvatske narodne banke i sudionika, kao što su potvrde terećenja ili odobrenja, ili izvodi iz računa, moraju biti dostupne sudioniku na ICM-u.«

(b) Stavak 3. zamjenjuje se sljedećim:

»3. Ako se sudionikova veza prekine, sudionik upotrebljava drugo sredstvo prijenosa poruka utvrđeno u Dodatku IV. ovoj Odluci. U tim slučajevima inačica poruke koju je snimila ili ispisala Hrvatska narodna banka prihvaća se kao dokaz.«

15. U članku 34. stavku 4. točka (b) zamjenjuje se sljedećom:

»(b) Uzima se da su sudionici obaviješteni o trajnom/privremenom isključenju sudionika iz sudjelovanja u sustavu TARGET2-HR ili drugoj komponenti sustava TARGET2, kada je ICM broadcast poruka o tome postala dostupnom sudionicima koji se koriste internetskim pristupom. Sudionici snose svu štetu koja proizlazi iz podnošenja naloga za plaćanje sudionicima koji su privremeno ili trajno isključeni iz sudjelovanja ako je taj nalog za plaćanje unesen u sustav TARGET2-HR nakon što je ICM broadcast poruka postala dostupna.«

16. U članku 39. stavak 1. zamjenjuje se sljedećim:

»1. Uzima se da su sudionici upoznati sa svim svojim obvezama prema propisima o zaštiti podataka, sprječavanju pranja novca i financiranju terorizma, nuklearnim djelatnostima osjetljivima na širenje i razvoju sustava dostave nuklearnih oružja, posebno u odnosu na provedbu odgovarajućih mjera o svakom plaćanju u korist ili na teret njihovih PM računa, i da ih se pridržavaju. Prije zasnivanja ugovornog odnosa s pružateljem internetskih usluga sudionici koji se koriste internetskim pristupom dužni su se upoznati s politikom povrata izgubljenih podataka pružatelja internetskih usluga.«

17. U članku 40. stavak 1. zamjenjuje se sljedećim:

»1. Osim ako je drukčije uređeno ovom Odlukom, sve obavijesti koje su potrebne ili dopuštene u skladu s ovom Odlukom šalju se preporučenom poštom, telefaksom ili na drugi način u pisanom obliku. Obavijesti Hrvatskoj narodnoj banci dostavljaju se direktoru Direkcije za operativne poslove platnog prometa Hrvatske narodne banke, Trg hrvatskih velikana 3, Zagreb ili na BIC adresu NBHRHR2X. Obavijesti sudioniku šalju se na adresu, broj telefaksa ili njegovu BIC adresu, o čemu sudionik s vremena na vrijeme obavješćuje Hrvatsku narodnu banku.«

18. Članak 45. zamjenjuje se sljedećim:

»Članak 45.

Salvatorna klauzula

Ako je bilo koja odredba ove Odluke ili Odluke o dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa ništetna ili pobojna, to neće utjecati na primjenu ostalih odredbi tih odluka.«

Članak 7.

Završne odredbe

Danom stupanja na snagu ove Odluke prestaje važiti Odluka dodatnim i izmijenjenim uvjetima za otvaranje i funkcioniranje PM računa u sustavu TARGET2-HR upotrebom internetskog pristupa (»Narodne novine«, br. 136/2015.) i svi dodaci iz članka 2. stavka 1. te Odluke.

Članak 8.

Stupanje na snagu

Ova Odluka objavljuje se u »Narodnim novinama« i stupa na snagu 30. studenoga 2018., osim članka 2., koji stupa na snagu danom objave u »Narodnim novinama«.

O. br. 846/2018.

Zagreb, 14. studenoga 2018.

Predsjednik Savjeta
 Hrvatske narodne banke
 Guverner
 Boris Vujčić, v. r.